CELEX: 32019D1001
Language: hu
Date: 2019-06-14 00:00:00
Title: A Tanács (EU) 2019/1001 határozata (2019. június 14.) a Spanyolországban fennálló túlzott hiányról szóló 2009/417/EK határozat hatályon kívül helyezéséről

20.6.2019   
               
               
                  HU
               
               
                  Az Európai Unió Hivatalos Lapja
               
               
                  L 163/59
               
            
         A TANÁCS (EU) 2019/1001 HATÁROZATA
         (2019. június 14.)
         a Spanyolországban fennálló túlzott hiányról szóló 2009/417/EK határozat hatályon kívül helyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 126. cikke (12) bekezdésére,
         tekintettel az Európai Bizottság ajánlására,
         mivel:
         
                     (1)
                  
                  
                     A Bizottság ajánlása alapján 2009. április 27-én a Tanács – az Európai Unió működéséről szóló Szerződés (EUMSZ) 126. cikke (6) bekezdésének megfelelően – a 2009/417/EK határozattal (1) megállapította, hogy Spanyolországban túlzott hiány áll fenn. A Tanács megállapította, hogy a 2009 januári stabilitási programban 2008-ra bejelentett államháztartási hiány a bruttó hazai termék (GDP) 3,4 %-a volt, tehát túllépte az EUMSZ-ben a GDP 3 %-ában meghatározott referenciaértéket. A 2008-ra tervezett bruttó államadósság a GDP 39,5 %-a volt, amely jóval a GDP 60 %-ában meghatározott referenciaérték alatt van.
                  
               
                     (2)
                  
                  
                     2009. április 27-én a Tanács az EUMSZ 126. cikkének (7) bekezdésével és az 1467/97/EK rendelet (2) 3. cikkének (4) bekezdésével összhangban a Bizottság ajánlása alapján ajánlást bocsátott ki Spanyolország számára azzal a céllal, hogy legkésőbb 2012 végéig szüntesse meg a túlzott hiányt.
                  
               
                     (3)
                  
                  
                     2009. december 2-án, 2012. július 10-én és 2013. június 21-én a Tanács három új ajánlást címzett Spanyolországhoz az EUMSZ 126. cikkének (7) bekezdése alapján (), meghosszabbítva a túlzott hiány megszüntetésére kitűzött határidőt 2013-ra, 2014-re, majd 2016-ra. A Tanács mindhárom ajánlásban úgy ítélte meg, hogy Spanyolország eredményes intézkedéseket hozott, azonban olyan előre nem látható, kedvezőtlen gazdasági események következtek be, amelyek jelentős negatív hatást gyakoroltak az államháztartásra.
                  
               
                     (4)
                  
                  
                     Az EUMSZ 126. cikke (8) bekezdésének megfelelően a Tanács 2016. július 12-i határozatában megállapította, hogy a 2013. június 21-i tanácsi ajánlás nyomán Spanyolország nem hozott eredményes intézkedéseket. 2016. augusztus 8-án a Tanács az EUMSZ 126. cikkének (9) bekezdése alapján elfogadta az (EU) 2017/984 határozatot (3), amelyben felszólította Spanyolországot a túlzott hiány helyzetének orvoslásához szükségesnek ítélt mértékű hiánycsökkentésre irányuló intézkedések meghozatalára, és 2018-at meghatározva a kiigazítás új határidejeként. A Tanács emellett 2016. október 15-ét határozta meg határidőként eredményes intézkedések meghozatalára, valamint a Tanácsnak és a Bizottságnak szóló jelentés benyújtására a Tanács felszólítására válaszként hozott intézkedésekről.
                  
               
                     (5)
                  
                  
                     A Bizottság 2016. november 16-án megállapította, hogy Spanyolország az EUMSZ 126. cikkének (9) bekezdése szerint eredményes intézkedéseket tett, az (EU) 2017/984 határozatnak megfelelően.
                  
               
                     (6)
                  
                  
                     Az Európai Unióról szóló szerződéshez és az EUMSZ-hez csatolt, a túlzott hiány esetén követendő eljárásról szóló 12. jegyzőkönyv 4. cikkével összhangban a Bizottság biztosítja a túlzott hiány esetén követendő eljárás végrehajtásához kapcsolódó adatokat. A jegyzőkönyv alkalmazásának részeként a 479/2009/EK rendelet (4) 3. cikkének megfelelően a tagállamok évente kétszer, nevezetesen április 1-jéig és október 1-jéig közölni kötelesek az államháztartási hiányra, az államadósságra és más kapcsolódó változókra vonatkozó adatokat.
                  
               
                     (7)
                  
                  
                     A túlzott hiány fennállásáról szóló határozat hatályon kívül helyezéséről a Tanács a közölt adatok alapján határoz. Emellett a túlzott hiány fennállásáról szóló határozat csak akkor helyezhető hatályon kívül, ha a Bizottság előrejelzései szerint a hiány az előrejelzési időszakban nem haladja meg az EUMSZ-ben a GDP 3 %-ában meghatározott referenciaértéket.
                  
               
                     (8)
                  
                  
                     Spanyolország 2019. áprilisi adatszolgáltatását követően a Bizottság (Eurostat) által a 479/2009/EK rendelet 14. cikkével összhangban rendelkezésre bocsátott adatok, a 2019. évi stabilitási program és a Bizottság 2019. tavaszi előrejelzése alapján az alábbi következtetések vonhatók le:
                     
                                 —
                              
                              
                                 Az államháztartási hiány, miután 2017-ben elérte a GDP 3,1 %-át, 2018-ban a GDP 2,5 %-ára csökkent. A 2018 októberében benyújtott, 2019. évi költségvetésiterv-javaslatba foglalt előrejelzésekhez képest 2018-ban a hiány 0,2 százalékponttal alacsonyabb volt, köszönhetően annak, hogy a 0,3 százalékponttal magasabb GDP-arányos bevételt csak részben ellensúlyozta a 0,1 százalékponttal magasabb kiadási ráta. A bevételi oldalon a társasági adóból származó bevételek és az egyéb bevételek is a tervezettnél magasabbak voltak, miközben a kiadási oldalon a munkavállalói jövedelem szintje valaminvel magasabb volt.
                              
                           
                                 —
                              
                              
                                 A spanyol kormány által 2019. április 30-án benyújtott, a 2019–2022 közötti időszakra vonatkozó stabilitási programban vázolt tervek szerint az államháztartási hiány 2019-ben a GDP 2 %-ára, majd 2020-ban a GDP 1,1 %-ára csökken. A Bizottság 2019. tavaszi előrejelzése 2019-re 2,3 %-os, 2020-ra pedig 2 %-os GDP-arányos hiánnyal számol, így a hiány az előrejelzési időszakban az EUMSZ-ben a GDP 3 %-ában meghatározott referenciaérték alatt marad.
                              
                           
                                 —
                              
                              
                                 A strukturális egyenleg, vagyis a ciklikus hatásoktól megtisztított, egyszeri és más átmeneti intézkedések nélkül számított államháztartási egyenleg 2017 és 2018 között nem változott a Bizottság 2019. tavaszi előrejelzése alapján. A strukturális egyenleg 2016-tól bekövetkezett javulása összesen a GDP 0,4 %-át tette ki.
                              
                           
                                 —
                              
                              
                                 A bruttó államadósság GDP-hez viszonyított aránya a 2017. évi 98,1 %-ról 2018-ban 97,1 %-ra csökkent, ami főként a reálnövekedés és az infláció adósságcsökkentő hatásának tudható be, ami jóval nagyobb volt, mint a kamatkiadások ellentétes hatása, miközben az elsődleges egyenleg nullához közelített. A Bizottság 2019. tavaszi előrejelzése szerint ez az adósságráta 2019-ben 96,3 %-ra, majd 2020-ban 95,7 %-ra fog csökkenni, elsősorban az adósságnövelő SFA-tételek és a kamatkiadások hatását ellensúlyozó magas nominális növekedésnek köszönhetően, miközben az elsődleges egyenleg csak csekély mértékben javul.
                              
                           
               
                     (9)
                  
                  
                     Az EUMSZ 126. cikke (12) bekezdésének megfelelően a túlzott hiány fennállásáról szóló tanácsi határozatot hatályon kívül kell helyezni, ha a Tanács megítélése szerint az érintett tagállamban megtörtént a túlzott hiány kiigazítása.
                  
               
                     (10)
                  
                  
                     A Tanács véleménye szerint a spanyolországi túlzott hiány korrekciója megtörtént, ezért a 2009/417/EK határozatot hatályon kívül kell helyezni.
                  
               
                     (11)
                  
                  
                     A túlzott hiány megszüntetését követő évtől, azaz 2019-től Spanyolország a Stabilitási és Növekedési Paktum prevenciós ágába tartozik, és megfelelő ütemben kell haladnia középtávú költségvetési célja felé, beleértve a kiadási referenciaérték tiszteletben tartását, továbbá az 1467/97/EK rendelet 2. cikkének (1a) bekezdésével összhangban meg kell felelnie az adósságkritériumnak,
                  
               ELFOGADTA EZT A HATÁROZATOT:
         
            1. cikk
            Átfogó értékelés alapján megállapítást nyert, hogy a spanyolországi túlzott hiány kiigazítása megtörtént.
         
         
            2. cikk
            A 2009/417/EK határozat hatályát veszti.
         
         
            3. cikk
            Ennek a határozatnak a Spanyol Királyság a címzettje.
         
         
            Kelt Luxembourgban, 2019. június 14-én.
            
               
                  a Tanács részéről
               
               
                  az elnök
               
               E.O. TEODOROVICI
            
         
         
            (1)  A Tanács 2009/417/EK határozata (2009. április 27.) a Spanyolországban fennálló túlzott hiányról (HL L 135., 2009.5.30., 25. o.).
         
            (2)  A Tanács 1467/97/EK rendelete (1997. július 7.) a túlzott hiány esetén követendő eljárás végrehajtásának felgyorsításáról és pontosításáról (HL L 209., 1997.8.2., 6. o.).
         
            (3)  A Tanács (EU) 2017/984 határozata (2016. augusztus 8.) Spanyolországnak a túlzott hiány helyzetének orvoslásához szükségesnek ítélt mértékű hiánycsökkentésre irányuló intézkedések meghozatalára való felszólításáról (HL L 148., 2017.6.10., 38. o.).
         
            (4)  A Tanács 479/2009/EK rendelete (2009. május 25.) az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról (HL L 145., 2009.6.10., 1. o.).